Passasier gooi glo taxibestuurder met chemikalieëArgieffoto: ER24 ŉ Taxibestuurder van ŉ private taximaatskappy het ernstige chemiese brandwonde opgedoen nadat ŉ passasier glo ŉ chemiese vloeistof oor hom gegooi het. Werner Vermaak, woordvoerder van ER24, het gesê paramedici is Sondag omstreeks 02:00 na die toneel in East Town in Johannesburg ontbied. Daar het hulle die taxibestuurder, in sy 30’s, langs die pad aangetref. “Hy het erge chemiese brandwonde aan sy hande en gesig gehad. Volgens die man het hy ŉ passasier vervoer en toe hulle by die aflaaipunt kom, het die passasier hom aangerand en ŉ vloeistof oor hom gegooi,” het Vermaak gesê. Dit is nie duidelik of dit suur is wat oor die man gegooi is nie. Hy het gesê die man is op die toneel behandel voordat hy in ŉ ernstige toestand na ŉ hospitaal gehaas is. Vermaak kon nie bevestig of die man ŉ Uber-taxibestuurder is nie. Konflik tussen metertaxi- en Uber-bestuurders het in die afgelope maande toenemend opgevlam. Verskeie gewelddadige voorvalle is by die polisie aangemeld, waaronder voertuie wat aan die brand gesteek is en bestuurders wat aangerand is. Joe Maswanganyi, minister van vervoer, het verlede maand ŉ beroep op taxibestuurders gedoen om die gewelddadige konflik te staak en het gesê hy sal met die bestuurders vergader om ŉ oplossing te probeer vind. Samantha Allenberg, ŉ woordvoerder van Uber, het intussen op die voorval gereageer en dit as “uiters ontstellend” beskryf. “Ons ondersoek die voorval en het kontak gemaak met die bestuurder se familie om navraag te doen oor sy welstand en ons ondersteuning aan te bied. Ons is gereed om die polisie te help met enige inligting wat hulle mag benodig in hul ondersoek,” het Allenberg gesê.